ส่วนที่ 1

ข้อมูลสรุป : ภาพรวมการดำเนินธุรกิจ

-   บริษัท ทาทา สตีล (ประเทศไทย) จำกัด (มหาชน) (“บริษัท” หรือ “TSTH”)
    (เปลี่ยนชื่อจากบริษัท มิลเลนเนียม สตีล จำกัด (มหาชน) และสัญญลักษณ์หลักทรัพย์ จาก MS
    เมื่อวันที่ 14 และ 19 ธันวาคม 2549 ตามลำดับ) จดทะเบียนจัดตั้งขึ้นเมื่อวันที่ 12
    กรกฎาคม 2545 ตามโครงสร้างการรวมกิจการระหว่างบริษัท เอ็น. ที. เอส. สตีลกรุ๊ป
    จำกัด (มหาชน) (“NTS”) กับ บริษัท เหล็กสยาม (2001) จำกัด (“SISC”) และบริษัท
    เหล็กก่อสร้างสยาม จำกัด (“SCSC”) ซึ่งเดิมสองบริษัทดังกล่าวเป็นบริษัทย่อยของบริษัท
    ซิเมนต์ไทยโฮลดิ้ง จำกัด (“CHC”) โดยปัจจุบันบริษัทถือหุ้นใน NTS SISC และ SCSC
    ซึ่งเป็นบริษัทย่อยในสัดส่วนร้อยละ 99.66 99.99 และ 99.99 ตามลำดับ

-   บริษัทประกอบธุรกิจเป็นบริษัทลงทุน (Holding Company)
    มีบริษัทย่อยทั้งสามบริษัทประกอบธุรกิจผลิตเหล็กทรงยาว ได้แก่ เหล็กเส้น เหล็กลวด
    เหล็กรูปพรรณขนาดเล็ก เหล็กเพลา และอื่นๆ ซึ่งเป็นผลิตภัณฑ์ที่ใช้ในการ ก่อสร้าง
    และอุตสาหกรรมที่เกี่ยวเนื่องต่างๆ
    การดำเนินงานของบริษัทเป็นการดำเนินงานในภาพรวมของกลุ่มบริษัท
    โดยมีบริษัทเป็นผู้กำหนดนโยบายการบริหารระดับสูงสุด
    และบริษัทย่อยทั้งสามจะดูแลด้านการดำเนินงานของแต่ละบริษัทให้เป็นไปตามนโยบายการบริหารที่บริษัทกำหนดไว้
    ทั้งในด้านการตลาด การวางแผนการผลิต การจัดหาวัตถุดิบ การเงิน
    การบริหารทรัพยากรบุคคล และการบริหารงานต่างๆ

-   ตั้งแต่วันที่ 5 เมษายน 2549 เป็นต้นมา
    บริษัทได้มีการเปลี่ยนแปลงโครงสร้างผู้ถือหุ้นและกรรมการของบริษัทจากการเข้ามาเป็นผู้ถือหุ้นรายใหญ่ในสัดส่วนถึงร้อยละ
    67.11 ของทุนชำระแล้ว โดย Tata Steel Limited (“Tata Steel”)
    บริษัทจดทะเบียนในตลาดหลักทรัพย์ของประเทศอินเดีย และบริษัท NatSteel Asia Pte
    Ltd. (บริษัทที่ถือหุ้นร้อยละ 100 โดย Tata Steel ซึ่งตั้งอยู่ในประเทศสิงคโปร์) Tata
    Steel ก่อตั้งขึ้นเมื่อปี พ.ศ. 2450
    เป็นบริษัทผู้ผลิตเหล็กครบวงจรของเอกชนรายแรกของเอเชีย
    และรายใหญ่ที่สุดของประเทศอินเดีย ตลอดจนเป็นผู้ผลิตเหล็กที่มีต้นทุนต่ำที่สุดในโลก
    รวมถึงเป็นหนึ่งในบริษัทผู้ผลิตเหล็กของโลกที่ดำรงมูลค่าเพิ่มทางเศรษฐกิจเป็นบวก (EVA+ :
    Economic Value Added) นอกจากนี้ เมื่อเดือนกุมภาพันธ์ 2549 World Steel
    Dynamics ยังได้จัดลำดับให้ Tata Steel
    เป็นผู้ผลิตเหล็กที่ดีที่สุดของโลกเป็นปีที่สองติดต่อกันอีกด้วย ปัจจุบันบริษัทเป็นบริษัทย่อยของ
    Tata Steel ซึ่งมีอายุยาวนานถึงหนึ่งร้อยปี
    และเป็นที่ยอมรับจากทั่วทุกมุมโลกในด้านความน่าเชื่อถือและไว้วางใจได้ (TRUST)
    ความมีจริยธรรมในการดำเนินธุรกิจ (ETHICS) และความรับผิดชอบต่อสังคม (Corporate
    Social Responsibility)

-   ณ วันที่ 31 ธันวาคม 2549 และ 31 มีนาคม 2550 บริษัทมีทุนจดทะเบียน 11,025.58
    ล้านบาท และทุนชำระแล้ว 8,421.54 ล้านบาท แบ่งเป็นหุ้นสามัญ จำนวน 7,828.37
    ล้านหุ้น และหุ้นบุริมสิทธิ จำนวน 593.17 ล้านหุ้น มูลค่าที่ตราไว้หุ้นละ 1 บาท
    โดยบริษัทเป็นบริษัทจดทะเบียนในตลาดหลักทรัพย์แห่งประเทศไทย (“ตลาดหลักทรัพย์”)
    และมีหุ้นสามัญ (TSTH) ใบสำคัญแสดงสิทธิ 1 (TSTH-W1) และใบสำคัญแสดงสิทธิ 2
    (TSTH-W2) เป็นหลักทรัพย์จดทะเบียนซื้อขายในตลาดหลักทรัพย์ ตั้งแต่วันที่ 18 ธันวาคม
    2545 เป็นต้นมา

-   ผลการดำเนินงานประจำปี 2549 ของบริษัทและบริษัทย่อย นับตั้งแต่วันที่ 1 มกราคม 2549
    ถึงวันที่ 31 ธันวาคม 2549 มีรายได้จากการขายรวม 18,854 ล้านบาท จากปริมาณขาย
    1,058,000 ตัน เปรียบเทียบกับปี 2548 ซึ่งมีรายได้จากการขายรวม 18,043 ล้านบาท
    จากปริมาณขาย 993,000 ตัน เพิ่มขึ้นร้อยละ 4 และ 7 ตามลำดับ
    โดยเป็นรายได้จากการขายต่างประเทศ 1,067 ล้านบาท เพิ่มขึ้นจากปีก่อนร้อยละ 330
    สำหรับผลกำไรสุทธิของบริษัทมีจำนวน 708 ล้านบาท เพิ่มขึ้นจากปีก่อนร้อยละ 106 ทั้งนี้
    เนื่องจากปริมาณขายที่เพิ่มขึ้นอย่างมาก
    ประกอบกับการลดต้นทุนการผลิตและค่าใช้จ่ายอย่างมีนัยสำคัญ โดยการริเริ่มโครงการ TOP
    (Total Operational Performance) รวมถึงการปรับปรุงการผลิตและงานต่างๆ
    อย่างต่อเนื่อง
    จึงทำให้บริษัทสามารถลดและควบคุมต้นทุนการผลิตและค่าใช้จ่ายชดเชยกับต้นทุนวัตถุดิบที่ขยับตัวสูงขึ้นได้
    นอกจากนั้นแล้ว
    ยังเป็นผลมาจากการที่บริษัทได้ประสบความสำเร็จในการเจรจาชำระคืนเงินกู้เดิมและการกู้ยืมใหม่
    (Refinance) ซึ่งสามารถลดหนี้เงินกู้ลงได้ในปี 2549 จำนวน 273 ล้านบาท
    และสามารถลดต้นทุนทางการเงินลงได้ไม่น้อยกว่า 200 ล้านบาท ตลอดอายุหนี้ที่ยังเหลืออยู่อีก
    7 ปี ตั้งแต่ปี 2549 ถึงปี 2556 ในส่วนของกำไรสะสมของบริษัทมีจำนวน 1,942 ล้านบาท
    เพิ่มขึ้นจากปีก่อนซึ่งมีกำไรสะสมจำนวน 1,269 ล้านบาท หรือเพิ่มขึ้นร้อยละ 53

-   ณ วันที่ 31 ธันวาคม 2549 บริษัทและบริษัทย่อยมีสินทรัพย์รวมจำนวน 20,664
    ล้านบาทโดยมีหนี้สิน 6,795 ล้านบาท ลดลงจากปีก่อนร้อยละ 40
    ซึ่งสืบเนื่องมาจากการชำระหนี้ตามกำหนดมาตั้งแต่ต้นปีและการเจรจาชำระหนี้ก่อนกำหนดในช่วงปลายปี
    2549 และมีส่วนของผู้ถือหุ้น 13,869 ล้านบาท เพิ่มขึ้นจากปีก่อนร้อยละ 29
    เนื่องจากการเพิ่มทุนของบริษัทเมื่อช่วงต้นปี 2549 และกำไรสุทธิที่เพิ่มขึ้น
    โดยมีอัตราส่วนหนี้สินต่อส่วนของผู้ถือหุ้น 0.49 : 1 ลดลงจากเมื่อปีก่อนซึ่งมีอัตราส่วนอยู่ที่
    1.06 : 1

-   จากการที่ Tata Steel Limited ได้เข้ามาเป็นผู้ถือหุ้นใหญ่ของบริษัท
    ได้เอื้อประโยชน์อย่างชัดเจนต่อการยกระดับศักยภาพของบริษัทในด้านเครือข่ายการตลาดที่มีอยู่ทั่วโลก
    และการสนับสนุนข้อมูลการจัดหาวัตถุดิบของบริษัท
    ตลอดจนยังได้นำไปสู่การถ่ายทอดเทคโนโลยีและความรู้ใหม่ๆ
    รวมถึงการริเริ่มการปรับปรุงงานต่างๆ อาทิเช่น การนำ Total Operational
    Performance (TOP) มาใช้เพื่อลดต้นทุนการผลิตและค่าใช้จ่าย การนำ Retail Value
    Management (RVM)
    มาใช้เพื่อปรับปรุงและเสริมสมรรถภาพในเชิงการแข่งขันและการให้บริการแก่ลูกค้า การนำ
    Supply Chain Management มาใช้เพื่อเพิ่มประสิทธิภาพระบบการจัดการธุรกิจหลัก เป็นต้น

-   นอกจากผลการดำเนินงานดังกล่าวข้างต้นแล้ว
    บริษัทยังได้มีการปรับโครงสร้างการบริหารงานโดยเพิ่มหน่วยงานขึ้นใหม่
    และมอบหมายให้มีผู้บริหารระดับสูงที่รับผิดชอบงานดังกล่าวโดยตรงในด้านการวิเคราะห์ธุรกิจ
    และในด้านวิศวกรรมและพัฒนาผลิตภัณฑ์
    ทั้งนี้เพื่อให้สามารถรองรับกับสภาพตลาดและการแข่งขันที่มีการเปลี่ยนแปลงอย่างรวดเร็วและตอบสนองต่อการมุ่งหน้าสู่วิสัยทัศน์ของบริษัทที่ต้องการเป็นผู้ผลิตเหล็กคุณภาพสูงได้อย่างยั่งยืน

-   ในด้านการบริหารงานและการกำกับดูแลกิจการซึ่งถือเป็นหนึ่งในนโยบายที่สำคัญยิ่งของบริษัท
    โดยการยึดถือปฏิบัติตามหลักบรรษัทภิบาลที่ดีอย่างเคร่งครัดจนผลสำเร็จเป็นที่ประจักษ์ชัด
    และมีการพัฒนาอย่างต่อเนื่องติดต่อกันเป็นปีที่ 2 นับจากปี 2548
    ทั้งนี้จะเห็นได้จากผลการประเมินการกำกับดูแลกิจการภายใต้โครงการ Corporate
    Governance Report of Thai Listed Companies 2006
    ของสมาคมส่งเสริมสถาบันกรรมการบริษัทไทย (“IOD”)
    ร่วมกับตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์ (“ก.ล.ต.”)
    ได้คัดเลือกให้บริษัทอยู่ในกลุ่ม “ดีมาก” ด้วยคะแนนเฉลี่ยโดยรวมร้อยละ 88
    ซึ่งสูงกว่าคะแนนเฉลี่ยโดยรวมของบริษัทจดทะเบียนในตลาดหลักทรัพย์จำนวน 402 บริษัท
    ซึ่งอยู่ที่ระดับร้อยละ 71

-   ภารกิจที่สำคัญอีกประการหนึ่งที่บริษัทถือมั่นเป็นความรับผิดชอบเสมอมา คือ
    การมุ่งพัฒนาอย่างยั่งยืนในการดำเนินงานด้านสังคมและสิ่งแวดล้อม
    โดยบริษัทได้ยึดถือปฏิบัติอย่างเคร่งครัดในกฎหมาย กฎ ระเบียบและมาตรฐานต่างๆ
    ในทุกกระบวนการผลิตและการทำงานทุกขั้นตอนเพื่อการพิทักษ์รักษาสิ่งแวดล้อม
    ตลอดจนการมีส่วนร่วมในการสนับสนุนชุมชนและสังคมในกิจกรรมต่างๆ อาทิ
    การสนับสนุนเงินบริจาคเพื่อสาธารณประโยชน์
    การดูแลรักษาสิ่งแวดล้อมของสถานที่ทำงานและบริเวณโดยรอบ
    เพื่อพัฒนาคุณภาพชีวิตของพนักงานและชุมชนให้ดีขึ้นอย่างยั่งยืน

-   ในปี 2550 นี้ บริษัทยังคงมุ่งมั่นที่จะปรับปรุงและเปลี่ยนแปลงให้เกิดนวัตกรรมในหลายๆ ด้าน
    ต่อเนื่องจากปี 2549 โดยการผลักดันปริมาณการผลิตและการจำหน่ายสินค้าให้เพิ่มมากขึ้น
    การลดและควบคุมต้นทุนการผลิตและค่าใช้จ่ายต่างๆ
    รวมทั้งการพัฒนาผลิตภัณฑ์เหล็กลวดและเหล็กคุณภาพสูง ตลอดจนผลิตภัณฑ์ใหม่ๆ
    สำหรับการใช้ในอุตสาหกรรมรถยนต์ อุตสาหกรรมเครื่องใช้ไฟฟ้าและอุตสาหกรรมก่อสร้าง
    ทั้งนี้ จะมุ่งเน้นการปรับปรุงการให้บริการและสร้างความพึงพอใจให้แก่ลูกค้าด้วยการปรับปรุง
    Supply Chain Management
    ซึ่งทั้งหมดนี้จะเป็นการเพิ่มขีดความสามารถในการแข่งขันโดยรวมของบริษัท

-   ในปี 2550 ต่อเนื่องไปปี 2551
    บริษัทจะได้เร่งเดินหน้าโครงการติดตั้งเตาถลุงเหล็กขนาดเล็ก (Mini Blast Furnace)
    ซึ่งนับเป็นโครงการแรกของประเทศไทย ด้วยขนาดกำลังการผลิตเหล็กเหลว (Hot Metal)
    ปีละ 500,000 ตัน ในพื้นที่ต่อเนื่องกับโรงงานปัจจุบันของ NTS ที่นิคมอุตสาหกรรมบ่อวิน
    จังหวัดชลบุรี โดยการใช้งบประมาณเงินลงทุน 3,400 – 3,600 ล้านบาท
    และคาดว่าจะแล้วเสร็จประมาณไตรมาสที่ 3 ของปี 2551
    โครงการนี้จะก่อให้เกิดการปรับปรุงและเพิ่มศักยภาพในการแข่งขันของบริษัทเป็นอย่างมากในอันที่จะช่วยลดและควบคุมต้นทุนผลิตภัณฑ์
    การเพิ่มผลผลิต การปรับปรุงคุณภาพของผลิตภัณฑ์และยกระดับของคุณภาพของเหล็กแท่งให้สูงขึ้น
    ตลอดจนการเพิ่มขีดความสามารถในการผลิตเหล็กลวดคุณภาพสูงเกรดพิเศษต่างๆ
    เพื่อทดแทนการนำเข้าสินค้าดังกล่าวด้วย

-   นอกจากนี้ ตั้งแต่ปี 2550 เป็นต้นไป บริษัทจะมีการเปลี่ยนแปลงรอบปีบัญชีของบริษัท
    โดยเริ่มต้นในวันที่ 1 เมษายน และสิ้นสุดในวันที่ 31 มีนาคม ของทุกปี